Il-Ġimgħa 10 ta' Lulju 2015: L-Arċisqof Charles J. Scicluna iċċelebra Quddiesa fil-Konkatidral ta' San Ġwann, il-Belt Valletta, fl-okkażjoni ta' Jum il-Pulizija 2015 u l-201 sena mit-twaqqif tal-Korp tal-Pulizija. L-Omelija tal-Arċisqof Kon-Katidral ta' San Ġwann, il-Belt Valletta Eċċellenza, Onorevoli Prim Ministru, Onorevoli Ministri, Onor. Speaker, għeżież membri tal-Korp u b'mod speċjali dawk li qed jippreparaw biex jidħlu fil-Korp, nixtieq noffri riflessjoni qasira fuq frażi mill-Vanġelu li għadna kemm smajna. Huwa l-Vanġelu li fid-dinja kollha jinqara' bħal-lum fil-knejjes Kattoliċi. Il-vers jgħid hekk: "Qiegħed nibgħatkom bħal nagħaġ qalb l-ilpup. Kunu mela għaqlin bħas-sriep u safjin bħall-ħamiem" (Mt 10, 16). Il-Mulej kien qed jipprepara d-dixxipli għall-konfront ma' ambjent li mhux dejjem se jkun faċli u mhux dejjem se jilqagħhom. U din hija wkoll il-vokazzjoni ta' kull membru tal-Korp tal-Pulizija. Nispera mhux qed ngħid għall-uffiċjali li għandhom l-esperjenza, u li wħud minnhom kelli l-privileġġ li niltaqa' madwar għoxrin sena ilu fl-Akkademja meta bdejt ngħallem l-Etika. Dik kienet għalija esperjenza straordinarja li ma' ninsa qatt. Nixtieq ukoll nagħti kelma ta' kuraġġ lil dawk li qegħdin idendlu kushom mal-Korp tal-Pulizija billi jiddeċiedu liberament li jagħtu servizz lir-Repubblika ta' Malta fil-Korp tal-Pulizija. Naħseb u nemmen li intom qed tagħmlu hekk b'għajnejkom miftuħa mhux biss għax għandkom bżonn impjieg, imma għaliex tridu tagħtu servizz lill-Pajjiż. Ir-Repubblika b'xi mod, qed tibgħatkom bħal nagħaġ qalb l-ilpup, bħalma qal Ġesù. Dan għaliex inti ma tistax tevita l-konfront mal-kriminalità, b'mod speċjali meta tkun kriminalità organizzata. L-għaqal tas-sriep għandu żewġ aspetti. L-ewwelnett għaliex Ġesù juża' din il-frażi stramba għalina, "Kunu għaqlin bħas-sriep"? Wieħed mill-għorrief tal-Knisja, Tertulljanu, jgħid li l-għaqal tas-serp huwa l-kapaċità li jaddatta, il-kapaċità wkoll li kull sena jibdel il-qoxra tiegħu, u jerġa' jibda mill-ġdid. Hemm bżonn għalhekk li l-Korp, bl-għaqal tas-sriep, ikun kapaċi jġedded lilu nnifsu kontinwament, mhux biss fil-kapaċitajiet tiegħu, mhux biss fil-ħiliet tal-membri tiegħu, imma wkoll billi jiġġedded kontinwament fl-ideali għoljin tiegħu. Is-safà tal-ħamiem huwa dak li wieħed ifittex li jkun ta' servizz għar-Repubblika b'mod l-iżjed diżinteressat: billi r-Repubblika jagħmlilha ġieħ, billi jkun fair ma' kulħadd u jirrispetta d-dinjità ta' kull bniedem, hu min hu, hi min hi. Mhuwiex ix-xogħol tagħkom li meta taraw il-liġi tinkiser, jew id-dinjità tal-bniedem imkasbra, torbtu jdejkom u tibqgħu tħarsu, imma intom mistiedna tkunu dejjem proattivi biex tiddefendu d-dinjità ta' kull bniedem, hu min hu, hi kif inhi l-ġilda tiegħu. Intom imsejħin li tkunu ta' eżempju kullimkien. Waħda mill-affarijiet li kienet timpressjonani meta bdejt ngħallem l-Etika, fis-snin disgħin, u s-sorsi tiegħi kienu l-codes of conduct ta' diversi Korpi bħal tagħkom, kienet il-fatt li f'kull code of conduct ta' kull korp tal-pulizija hemm l-esiġenza li l-pulizija, anke meta jkun bla uniformi, ikun bniedem ta' ezempju, ta' eżempju tajjeb, għax tista' tkun ta' eżempju ħażin. Din kienet tolqotni għax hija xi ħaġa li s-soċjetà ċivili għandha dritt titlob minn kwalunkwè professjoni ta' leadership. Din l-esiġenza qiegħda hemm ukoll għall-Isqof. Inħoss li għandi wkoll naqsam magħkom frażi oħra ta' Ġesù, "Oqogħodu attenti mill-bnedmin" (Mt 10, 17). Evidentement mhux biex il-Korp tal-Pulizija jkun Korp ta' paranoia totali iżda għaliex, l-ewwelnett, irridu noqgħodu attenti minna nfusna, mill-passjonijiet li ħafna drabi jirkbuna. Għalhekk irridu ngħassu fuqna nfusna biex inkunu tassew ta' servizz. Nagħlaq billi nawgura li s-servizz tagħkom ikompli jispira fiduċja fil-membri tal-pubbliku. Li meta wieħed jara l-uniformi, ma' jagħtix biss ir-rispett esterjuri, imma jħossu sigur fil-kumpanija ta' 'ħabib'. Evidentement il-kriminal mhux se jarakom bħala ħbieb. Ma tistax tevita li inti tirfes xi kallu jekk trid tagħmel id-dover tiegħek, imma importanti li tagħmel id-dover tiegħek taħt il-liġi. Arċisqof ta' Malta
L-Arċisqof jiċċelebra Quddiesa fl-okkażjoni ta' Jum il-Pulizija 2015